Regionsudvalgets udtalelse om »Forslag til Rådets direktiv om rammeaftalen vedrørende deltidsarbejde, der er indgået af UNICE, CEEP og EFS« (98/C 180/13)

REGIONSUDVALGET har -

under henvisning til Kommissionens beslutning om i henhold til protokollen om social- og arbejdsmarkedspolitikken, artikel 3, at forespørge arbejdsmarkedets parter om, hvorvidt de ønskede at forhandle emnet deltidsarbejde/atypisk arbejde,

under henvisning til UNICE's, CEEP's og EFS's rammeaftale af 6. juni 1997 om deltid,

under henvisning til Kommissionens forslag af 23. juli 1997 om at ophøje UNICE's, CEEP's og EFS's aftale til et europæisk fællesskabsdirektiv (),

under henvisning til formandskabets konklusioner i Amsterdam den 16. til 17. juni 1997,

under henvisning til sin beslutning af 26. november 1997 om at afgive udtalelse i henhold til artikel 198 C, stk. 4, i traktaten om oprettelse af Det Europæiske Fællesskab og henvise det forberedende arbejde til Underudvalg 8 »Økonomisk og Social Samhørighed, Sociale og Arbejdsmarkedspolitiske Spørgsmål og Sundhedsvæsen«,

under henvisning til Underudvalg 8's forslag til udtalelse (CdR 398/97 rev.), som blev vedtaget den 27. november 1997 med Ulla Olander og Søren Andersen som ordførere -

på den 22. plenarforsamling den 12.-13. marts 1998 (mødet den 12. marts) vedtaget følgende udtalelse.

1. Indledning

Aftalen om deltid tager sit udgangspunkt i Kommissionens forslag af 16. august 1990, der bl.a. også indgik i Kommissionens handlingsprogram til opfølgning af Fællesskabspagten om arbejdstagernes grundlæggende rettigheder.

Det oprindelige forslag indeholdt tre forslag til direktiv, et om arbejdsvilkårene i forbindelse med visse ansættelsesforhold og et forslag, der er vedtaget, om foranstaltninger til forbedring af midlertidigt ansattes sikkerhed og sundhed samt et forslag om konkurrenceforvridning i forbindelse med visse ansættelsesforhold.

Forslaget blev omskrevet af det efterfølgende belgiske formandskab og fremlagt til behandling i Rådet som forslag til direktiv om særlige ansættelsesformer. Dette forslag blev ikke vedtaget. Det senere tyske formandskab arbejdede videre med det belgiske forslag og fremkom med nye kompromisforslag, der heller ikke kunne vedtages.

Først da Kommissionen forespurgte arbejdsmarkedets parter på europæisk plan - CEEP, UNICE og EFS - i henhold til protokollen om social- og arbejdsmarkedspolitikken, artikel 3, kom der reelle fremskridt på området.

Arbejdsmarkedets parter påtog sig opgaven og påbegyndte forhandlingerne inden for den ni måneders frist, som traktaten fastsætter i protokollen artikel 3, punkt 4.

2. Forhandlingernes gennemførelse

Da der har været betydelige økonomiske interesser forbundet med forhandlingerne om deltidsansattes vilkår, kan det ikke virke overraskende, at parterne ikke kunne blive færdige inden for ni måneders fristen.

Parterne anmodede derfor om yderligere udsættelse, hvilket Kommissionen bevilgede.

I midten af april måned 1997 lykkedes det imidlertid parterne at blive enige, og aftalen blev underskrevet den 6. juni 1997, efter at den var godkendt i de kompetente organer i de tre organisationer.

3. Rammeaftalens formål

Aftalen har til formål at skabe grundlag for fjernelse af diskrimineringen mod deltidsarbejde og forbedre kvaliteten af deltidsarbejde. Desuden har aftalen til formål at lette udviklingen af deltidsarbejde på frivillig basis og bidrage til en fleksibel tilrettelæggelse af arbejdstiden på en måde, der tager højde for behovene hos arbejdsgivere og arbejdstagere.

4. Rammeaftalens område

Aftalen gælder for deltidsansatte defineret i henhold til national praksis.

5. Rammeaftalens indhold

Hovedindholdet er princippet om ikke-diskriminering samt princippet om reelle muligheder for deltidsansættelser.

Rammeaftalen giver hermed et væsentligt bidrag til forbedring af kvindernes stilling på arbejdsmarkedet og dermed et positivt bidrag til ligestillingen på arbejdsmarkedet. For utroligt mange kvinder er deltidsbeskæftigelse en mulighed, når de har behov for at deltage på arbejdsmarkedet.

Da aftalen er en rammeaftale, er der lagt vægt på, at der på lokalt plan kan ske en tilpasning til de faktiske forhold på arbejdsmarkedet lokalt og regionalt.

6. Sammenfatning og konklusion

Med denne anden europæiske aftale mellem arbejdsmarkedets parter på europæisk plan er der gjort en fin indsats for at fremme effektiviseringen af det europæiske arbejdsmarked. Aftalen er udtryk for en fin balance mellem arbejdsgiver- og lønmodtagerinteresser - en balance, man må være meget opmærksom på ikke at ødelægge.

Selvom man kan have forståelse for visse krav om forbedringer til deltidsansatte på f.eks. pensionsområdet, så må vi respektere aftalen som den foreligger, hvis vi fortsat skal udbygge arbejdsmarkedet ad aftalevejen.

Det europæiske arbejdsmarked adskiller sig væsentligt fra det tilsvarende amerikanske og japanske arbejdsmarked. Men kravene til effektivitet og ydeevne er de samme til alle arbejdsmarkeder overalt i en globaliseret verden.

Det europæiske arbejdsmarked kan udvikle sig positivt og effektivt via aftalevejen. Det er derfor vigtigt, at man hilser denne rammeaftale velkommen som et konstruktivt bidrag til lokal og regional udfyldning.

Amter, kommuner og regioner er alle betydelige og store arbejdsgivere på det europæiske arbejdsmarked. En meget stor del af de deltidsansatte er ansat i amter, kommuner og regioner. Derfor er det afgørende, men samtidig også meget positivt, at aftalen er en rammeaftale.

Regioner, amter og kommuner får med denne aftale mulighed for at effektivisere og tilpasse deres arbejdsmarkeder med henblik på at sikre vækst i beskæftigelsen.

Medarbejderne sikres kun gennem en effektiv økonomi, der kan fastholde og udbygge antallet af arbejdspladser. En effektiv økonomi kræver tilpasning til de regionale og lokale forhold, og eventuelle økonomiske belastninger bør behandles på sædvanlig måde i medlemsstaterne.

Denne nye rammeaftale om deltid er et vigtigt bidrag hertil. Regionsudvalget hilser derfor den nye rammeaftale om deltidsansættelse velkommen.

Bruxelles, den 12. marts 1998.

Manfred DAMMEYER

Formand for Regionsudvalget

() KOM(97) 392 endelig udg.